projecte-aina/catalan_government_crawling huggingface dataset:
El conseller d'Interior, Miquel Sàmper, ha participat avui a la Junta Local de Seguretat de Terrassa, presidida pel seu alcalde, Jordi Ballart.
Sàmper ha signat el Llibre d'Honor de l'Ajuntament de Terrassa abans de la celebració de la Junta Local de Seguretat, a la que també han assistit la tinenta d'alcalde de Territori i Sostenibilitat, Lluïsa Melgares; el regidor de Via Pública, Protecció Civil i Seguretat, Xavier F. Rivero; a més de representants dels diferents cossos de seguretat.
Al llarg de la reunió s'han repassat les dades de seguretat del municipi i la gestió de les mesures sobre la població en la lluita contra la COVID-19.
En el contacte amb mitjans, posterior a la trobada, el titular d'Interior ha demanat a la ciutadania minimitzar la mobilitat d'oci davant els desplaçaments previstos per festivitat de la Mercè; la limitació dels contactes socials fora de la unitat familiar, i el seguiment de les prevencions per evitar contagis.
El conseller d'Interior, Miquel Sàmper, ha posat en valor avui la nova mesura en la lluita contra la Covid 19 que limita les reunions a un màxim de sis persones i ha destacat que " ens hem de conscienciar tots per evitar arribar a restriccions molt més grans que serien molt desagradables".
El conseller, que ha fet aquestes declaracions durant una entrevista al programa el Suplement de Catalunya Ràdio, ha explicat que els Mossos d'Esquadra i les policies locals començaran a fer una primera aproximació a la gent perquè es concienciï d'aquesta mesura.
En aquest sentit ha insistit en què " les sancions no tenen una intenció recaptatòria sinó dissuasòria i de conscienciació, que siguem capaços de veure que ho hem de fer per evitar arribar a un altre estat d'alarma amb una restricció total de drets fonamentals ".
D'altra banda el titular d'Interior ha agraït als ciutadans que han fet cas de les recomanacions de no viatjar a la Cerdanya " aquest exercici de responsabilitat, de civisme i de prevenció".
"Si ho fem bé entre tots, estic convençut que no haurem de prendre mesures dràstiques " ha afegit.
El conseller ha advertit que és possible que de cara a la tardor amb l'arribada del fred, si es detecten focus en alguna zona s'hagin de fer tancaments perimetrals parcials, però ha demanat que " no ho veiem com a negatiu, és millor tancar quinze dies una petita zona que tancar tres mesos tot Catalunya, que és el que hauríem de mirar d'evitar ".
El conseller d'Interior, Miquel Sàmper, s'ha reunit aquesta tarda, per videoconferència, amb representants de l'Associació Catalana de Municipis, encapçalada pel seu president, Lluís Soler, i la Federació de Municipis de Catalunya, encapçalada per la seva presidenta, Olga Arnau, per tractar temes relatius a la seguretat des de l'àmbit municipal i la col·laboració amb el Departament d'Interior.
La reunió ha servit per posar sobre la taula temes com les ocupacions o el paper de les administracions locals en la lluita contra la pandèmia.
En aquest sentit, el conseller Sàmper ha ofert al món local la col·laboració del Departament d'Interior per buscar maneres d'abordar la problemàtica de les ocupacions.
Sàmper ha manifestat que cal treballar per trobar solucions a les ocupacions de caràcter violent amb màfies organitzades.
Pel que fa a les ocupacions per part de persones vulnerables ha explicat que ja ha començat a treballar aquesta problemàtica, a la que cal fer front de forma transversal, cercant solucions amb el conjunt d'institucions implicades.
El conseller ha demanat encarar aquesta problemàtica no només des del vessant policial, ja que "els cossos de seguretat són els darrers en intervenir".
El conseller també ha posat en valor la tasca del món local en la lluita contra la pandèmia, des d'un vessant preventiu i d'assegurar que es compleixin les mesures de seguretat per evitar la difusió de la covid-19.
A la videoconferència també hi han assistit el director general de la Policia, Pere Ferrer; el director general d'Administració de Seguretat, Jordi Jardí; la secretària general de l'ACM, Joana Ortega, i el seu vicepresident i alcalde de Molins de Rei, Xavi Paz.
El conseller d'Interior, Miquel Sàmper, que ha mantingut aquest matí una reunió de treball amb l'alcaldessa de L'Hospitalet, Núria Marín, ha afirmat que cal treballar per millorar la percepció "de que L'Hospitalet és una ciutat plenament segura ".
Sàmper ha manifestat que el reforç de la plantilla de Mossos d'Esquadra que s'han destinat a la segona ciutat més poblada del país ha d'ajudar no només a fer baixar les xifres delinqüencials, sinó a reforçar la imatge de que " és una ciutat segura ".
En aquest sentit, l'alcaldessa Núria Marín, ha destacat que "tot i que les dades delinqüencials han millorat 17 punts, cal millorar la percepció de que L'Hospitalet és una ciutat totalment segura "
Després de la reunió de treball, Sàmper ha manifestat que des d'Interior i l'Ajuntament es volen destinar especialment esforços a evitar " les ocupacions delinqüencials i la multireincidència ".
Així, el titular d'Interior ha expressat que " cal treballar en les ocupacions delinqüencials que es produeixen de forma violenta on els qui ocupen aquests domicilis són delinqüents i generen inseguretat i problemes de convivència, no només al mateix bloc de pisos que ocupen sinó a tot el veïnatge que hi ha al costat".
Davant d'això, Sàmper ha explicat que "hem posat sobre la taula el desplegament de la nova instrucció de la Fiscalia General de l'Estat per dotar de més eines als policies perquè puguin dur a terme desocupacions més ràpides quan es produeixen aquest tipus d'ocupacions".
Pel que fa als casos de multireincidència, el conseller ha dit que " s'està treballant intensament fruit d'un protocol signat amb Fiscalia per endurir la petició de presó provisional quan evidentment se sap de l'autoria d'aquests delictes perquè els delinqüents no surtin en 24-48 hores per evitar que tornin a reincidir ".
Sàmper també ha explicat que " hem de seguir en aquest camí de construcció d'una ciutat més segura.
Tenim més efectius però encara hi ha certa sensació d'inseguretat".
En aquest sentit, el conseller ha recordat que " tenim un problema de manca d'efectius de mossos d'esquadra a tot Catalunya.
Cal anar corregint aquest dèficit per millorar la seguretat i la percepció de seguretat ", ha insistit.
Les darreres setmanes, Sàmper ha mantingut reunions amb els titulars de les alcaldies de Barcelona L'Hospitalet i Terrassa, 3 de les ciutats més poblades del país.
Per la seva banda, l'alcaldessa de L'Hospitalet, Núria Marín, ha explicat que " aquest estiu s'han incorporat 38 mossos d'esquadra i 38 guàrdies urbans" i que "l a ciutat ha operat de forma més tranquil·la malgrat les dificultats causades per la pandèmia".
Tot i això, ha insistit que " l'objectiu és donar més seguretat als ciutadans de L'Hospitalet ".
Finalment, Marín ha dit que ha mantingut una " conversa interessant " amb el conseller i ha avançat que " tindrà continuïtat ".
A la reunió també hi ha assistit el director general de la Policia, Pere Ferrer; i el comissari cap de la Regió Policial Metropolitana Sud, Joan Portals, entre d'altres autoritats.
El conseller d'Interior, Miquel Sàmper, ha anunciat avui al Parlament que " durant el primer semestre de 2021 es posaran en funcionament 382 vehicles nous dels Mossos d'Esquadra, el que vol dir que a finals de l'any 2021 s'haurà renovat ja el 60% de la flota mòbil destinada a la seguretat ciutadana".
Sàmper ha fet aquestes declaracions en resposta a una pregunta oral del ple del Parlament de Catalunya del Grup Parlamentari de Junts per Catalunya sobre el millorament del parc mòbil dels Mossos d'Esquadra.
El titular d'Interior ha recordat que aquests nous vehicles se sumen a la incorporació abans de que finalitzi l'any dels 237 vehicles nous que el conseller ja va anunciar el passat mes de setembre al Complex Egara durant la presentació de la nova imatge corporativa dels vehicles patrulla.
Sàmper ha tornat a posar en valor que " per primera vegada s'ha aconseguit una nova imatge corporativa després de mantenir l'actual des de l'any 1993 " i amb l'objectiu " d'ampliar la seguretat cap a dins del Cos de Mossos d'Esquadra per tal de poder executar-la cap enfora ".
Els nous vehicles patrulla destinats a seguretat ciutadana " han suposat una inversió inicial de 33 milions d'euros ", segons ha informat el conseller.
Per Sàmper, " aquesta renovació de la flota de vehicles de seguretat ciutadana i de trànsit és un pas més per tal que la nostra policia tingui els millors mitjans disponibles al seu abast per poder servir a la ciutadania ".
Durant la seva intervenció, el titular d'Interior ha manifestat també que a banda del nou logotipat, que millora la visibilitat del vehicle, la nova flota de seguretat ciutadana " incorpora també una important renovació tecnològica que suposa una millora mediambiental i de la seguretat activa i passiva dels agents i de la ciutadania ". "
Per tant, no és només un canvi a nivell estètic ", ha matisat.
El conseller ha exposat que també es veuran nous vehicles logotipats de trànsit als carrers el proper mes de novembre. "
El nou disseny i els colors estan pensats per proporcionar una alta visibilitat en l ́entorn de les vies interurbanes", ha afirmat.
El conseller d'Interior, Miquel Sàmper, ha demanat avui que "la seguretat no sigui un terreny on buscar un rèdit electoral".
En resposta a una interpel·lació parlamentària de Ciutadans, el conseller Sàmper ha manifestat que la seguretat "amb dades objectives, està millor que l'any passat" i ha demanat que es deixi Mossos d'Esquadra i la seguretat fora del debat partidista curtplacista.
"Demano que no sigui un terreny on buscar rèdit electoral", ha dit en la seva resposta al diputat Castel de Ciutadans.
"Vostès fan descripcions apocalíptiques però la seguretat està millor que l'any passat, són dades objectives", ha reblat.
"Si quan fem un debat de seguretat només mirem el que ens convé, estem fent trampes i s'envien missatges a la societat erronis".
Sàmper també ha recordat la doble vessant policial, de policia judicial i de garant de tots els drets fonamentals, "tant el genèric a la seguretat com el de lliure manifestació", en un equilibri els límits del qual venen marcats pel Tribunal Europeu de Drets Humans.
"La seguretat no és cap joguina, els Mossos d'Esquadra fan la feina que han de fer i la fan amb la la intenció que tots els catalans puguin viure amb harmonia".
El conseller d'Interior, Miquel Buch, ha presentat aquest matí la campanya que els Bombers de la Generalitat, de la Direcció General de Prevenció, Extinció d'Incendis i Salvaments, han realitzat amb l'objectiu d'augmentar la representativitat i la visibilitat de les dones en el col·lectiu, tant a nivell intern com extern.
Aquesta campanya s'emmarca dins del Pla d'igualtat de dones i homes de l'Administració de la Generalitat de Catalunya.
El conseller Buch ha explicat que "l'objectiu principal d'aquesta campanya és augmentar la representativitat de les dones dins el cos de Bombers però sobretot la seva visibilitat".
En aquesta línia, el conseller, ha afirmat que "aquesta campanya està feta per la voluntat, el convenciment i l'objectiu que ens hem marcat per a què les dones també formin part d'aquest Cos i que arribin a tenir la mateixa representació que tenen a la societat".
"Aquest és l'objectiu que perseguim", ha reiterat.
Buch ha anunciat també que la iniciativa forma part del Pla d'Igualtat d'Oportunitats 2017-2020 i ha destacat la feina feta pel mateix cos de Bombers que "s'ha implicat en la seva elaboració i ha demostrat lideratge i responsabilitat per tirar-la endavant amb la voluntat de revertir aquesta tendència".
Buch ha insistit que "hem d'intentar despertar una vocació.
La finalitat és ensenyar que hi ha dones que han passat les proves i que han aconseguit ser bomberes".
Per la seva banda, la sotsinspectora Mercè López, ha destacat "la falta de referents femenins degut a una imatge estereotipada del bomber amb unes idees i valors preconcebuts que les porten a pensar que elles no poden ser bomberes".
En aquest sentit, López ha posat en valor la importància d'aquesta campanya que "pretén coeducar i revertir la situació per a que les nenes i adolescents contemplin aquesta opció laboral ".
En la campanya, a més del Departament d'Interior, hi col·laboren i hi donen suport l'Institut Català de la Dona, el Departament de la Vice-Presidència i el Departament d'Educació.
Amb el concepte clau de "Fem equip" el nou material consta d'una col·lecció de quatre cartells, protagonitzats per una dona bombera i compartits amb homes bombers per fer-los inclusius, i un vídeo curt que vol animar les dones perquè opositin, s'incorporin o promocionin a Bombers de la Generalitat.
*Teniu a la vostra disposició el vídeo enregistrat i editat per l'Equip d'Enregistrament d'Imatges (EEI) dels Bombers de la Generalitat de la campanya d'igualtat de gènere.
Us les podeu descarregar des de l'adreça següent:
Autoritzem exclusivament l'emissió i la publicació dels vídeos d'intervencions del Cos de Bombers de la Generalitat a través de canals de televisió, agències de notícies o portals de mitjans de comunicació digitals.
El Conseller Buch ha visitat les instal·lacions del parc de bombers funcionaris de Moià.
En aquest parc, la Direcció General de Prevenció, Extinció d'Incendis i Salvaments del Departament d'Interior està realitzant obres de construcció d'un nou edifici que estan arribant a la seva fi.
El cost de l'obra del nou parc de bombers ha estat d'1.385.381€.
Hi ha una segona fase prevista, que consistirà en la urbanització del terreny, l'import de la qual és de 194.956,46€.
El nou edifici és modular, amb sistema estructural de fusta, i està pràcticament finalitzat.
Ja s'ha procedit a moblar-lo i únicament s'està a l'espera de les altes dels subministraments de gas i llum, així com de les comprovacions del control de qualitat per a la posada en marxa.
Un cop compti amb aquests serveis i s'hagi pogut verificar, els bombers (que actualment estan en mòduls prefabricats al costat d'aquest edifici) l'ocuparan i es procedirà a iniciar una segona fase de l'obra que consistirà a urbanitzar el terreny.
El nou parc està distribuït en dues plantes amb façanes fetes amb panells de fusta i amb una cotxera amb capacitat per a dos camions amb portes seccionals a la part frontal i part posterior de l'edifici.
El sistema constructiu es caracteritza per una materialitat lleugera i per una resposta eficient als requeriments tèrmics, estructurals, acústics i de manteniment.
A la banda dreta de la planta baixa hi ha la sala de control, vestidors, aula formativa i dependències sanitàries.
A la banda esquerra es troba el gimnàs, magatzem, sala per a la neteja dels Equips de Primera Intervenció (EPI) i el taller.
A la primera planta es troba la cuina, la sala d'estar menjador, dormitoris, bany i la dependència per a guardar els EPI i un magatzem pels EPAF.
El parc de bombers de Moià forma part de la Regió d'Emergències Centre i compta amb una plantilla de 16 bombers funcionaris, així com un binomi dels Equips de Prevenció Activa Forestals (Epaf).
Pel que fa als vehicles, en disposa de dos: un camió BRP (bomba rural pesant) i un vehicle lleuger (unitat de personal i càrrega).
Amb aquesta visita, el conseller Buch tanca el recorregut territorial que ha fet avui per les comarques del Vallès Occidental, Osona i Moianès.
Aquest matí, Buch ha presentat el lliurament dels 8 nous vehicles de la Direcció General de Prevenció, Extinció d'Incendis i Salvaments (DGPEIS) que ha tingut lloc al complex central dels Bombers, a Cerdanyola del Vallès.
Posteriorment, el conseller s'ha desplaçat a la comarca d'Osona on ha visitat el Parc de Bombers de Prats de Lluçanès i ha signat l'adhesió d'aquest municipi al Protocol de Seguretat contra les violències sexuals en entorns d'oci, a la seu del consistori.
També ha mantingut una reunió amb els alcaldes del Consorci de Lluçanès per tractar diversos temes de seguretat de la zona.
El compliment dels requeriments del Departament de Salut i de les recomanacions de Protecció Civil de la Generalitat per a evitar la propagació de la COVID-19 i la manca d'incidències rellevants ha estat la tònica en les 185 concentracions que han tingut lloc en 112 poblacions amb motiu de la Diada Nacional que s'havien comunicat prèviament al Departament d'Interior.
Un home de nacionalitat espanyola de 77 anys ha mort aquest matí ofegat a la platja de Gavà.
L'avís al telèfon d'emergències 112 l'ha donat a les 10.20 hores un testimoni, indicant que havien tret de l'aigua una persona inconscient.
Els efectius del Sistema d'Emergències Mèdiques (SEM) s'han desplaçat al lloc amb dues unitats terrestres i li han realitzat maniobres de reanimació, tot i que aquestes han resultat infructuoses.
La platja de Gavà disposa de servei de socorrisme i en el moment de l'ofegament onejava la bandera groga per mala qualitat de l'aigua.
En el que portem d'estiu han mort 25 persones a les platges catalanes.
Protecció Civil de la Generalitat insisteix en la importància d'extremar les precaucions a la platja i escollir, en la mesura del possible, aquelles que estiguin vigilades.
Podeu consultar-les al visor de Protecció Civil https://interior.gencat.cat/ca/arees_dactuacio/proteccio_civil/estatplatges/ on trobareu la informació de la bandera que hi oneja, els serveis que ofereix, i enguany també si la platja té l'aforament complet.
Si observeu que algú es troba malament o té dificultats per sortir de l'aigua cal avisar urgentment el socorrista o al telèfon 112 per facilitar la seva actuació ràpida.
En el bany, cal tenir present sempre les nostres condicions i limitacions físiques i evitar un sobreesforç que ens dificulti la sortida de l'aigua i ens posi en risc.
Protecció Civil de la Generalitat, en base a la informació emesa pel Servei Meteorològic de Catalunya i per les afectacions que es preveu que se'n poden derivar, ha activat el Pla especial d'emergències per inundacions a Catalunya (INUNCAT) en fase d'ALERTA per la previsió de fortes pluges generalitzades a partir del migdia.
Les últimes previsions del Servei Meteorològic de Catalunya indiquen que durant les properes 24 hores es puguin superar els llindars d'intensitat de pluja de 20 l/m2 en mitja hora a gairebé tot Catalunya.
Els xàfecs aniran acompanyats de tempesta i calamarsa i és possible que es produeixin fenòmens de temps violent.
També es poden acumular localment quantitats de precipitació superiors als 50 l/m2 a punts del vessant sud del Pirineu i Prepirineu, així com a zones de la meitat sud del litoral i prelitoral.
Protecció Civil de la Generalitat recomana extremar les precaucions en la mobilitat aquesta tarda atès que les pluges intenses coincidiran amb les sortides de cap de setmana.
Eviteu els desplaçaments a carreteres secundàries, no travessar passos soterranis ni baixeu a garatges, especialment a zones costaneres, mentre duri l'episodi de fortes pluges.
També es recomana evitar fer activitats properes a les zones de rius, rieres i torrents així com de les passeres o guals pel perill de possibles crescudes sobtades i evitar els desplaçaments innecessaris en les zones on plogui amb intensitat.
Protecció Civil de la Generalitat ha avisat als ajuntaments que revisin la neteja de claveguerams i embornals per prevenir inundacions.
S'ha demanat tenir especial compte en aquelles zones on s'han produït incendis forestals o després d'episodis de forts temporals i inundacions.
Protecció Civil de la Generalitat ha desactivat l'alerta del Pla Especial d'Emergències per Inundacions de Catalunya INUNCAT un cop finalitzat l'episodi de precipitacions intenses que no han provocat incidències importants.
Tot i això, el Pla INUNCAT queda en situació de Prealerta ateses les previsions del Servei Meteorològic de Catalunya SMC, que indiquen que durant les properes hores es poden donar xàfecs de caràcter local que poden superar el llindar d'intensitat de 20 l/m2 en 30 minuts.
A més, aquests poden anar acompanyats de tempesta i de calamarsa.
Protecció Civil de la Generalitat ha activat aquest matí en ALERTA el Pla especial d'emergències per inundacions a Catalunya INUNCAT per la previsió del Servei Meteorològic de Catalunya (SMC) de fortes pluges sobretot a partir d'aquest migdia a les comarques de la meitat est de Catalunya.
Segons l'SMC, durant les properes hores es pot superar el llindar d'intensitat de pluja de 20 l/m2 en mitja hora especialment a tota la meitat est de Catalunya (comarques de Girona, Osona, Vallès oriental i Maresme).
Els xàfecs aniran acompanyats de tempesta i localment de pedra.
Protecció Civil de la Generalitat recomana extremar les precaucions en la mobilitat aquesta tarda i vespre, que és quan les precipitacions poden ser més intenses.
També es recomana evitar fer activitats properes a les zones de rius, rieres i torrents així com de les passeres o guals pel perill de possibles crescudes sobtades i evitar els desplaçaments innecessaris en les zones on plogui amb intensitat.
Protecció Civil de la Generalitat ha desactivat l'ALERTA del Pla especial d'emergències per inundacions a Catalunya INUNCAT un cop ha passat el gruix de les tempestes que han afectat bona part de Catalunya des d'aquest migdia.
Segons les darreres prediccions del Servei Meteorològic de Catalunya (SMC), ha baixat la probabilitat de superació del llindar de 20 litres/m2 en 30 minuts però encara ha de persistir fins a les 2h de la matinada, especialment a les comarques de la demarcació de Barcelona i algunes de Tarragona, Catalunya Central i Girona.
Els xàfecs aniran acompanyats de tempesta i no es descarta pedra.
És per això que el pla INUNCAT es manté en situació de prealerta.
El telèfon d'emergències 112 ha rebut en aquest episodi una quarantena de trucades, que han generat un total de 22 incidents.
La majoria de trucades s'han rebut des del Baix Penedès (14), seguit del Baix Llobregat (5), el Berguedà (5) i el Vallès Oriental (3).
D'aquestes trucades, els Bombers de la Generalitat han treballat en una vintena de serveis, majoritàriament per alguna caiguda d'arbres, sanejaments de façana i petites inundacions.
Protecció Civil de la Generalitat ha activat l'ALERTA del Pla especial d'emergències per inundacions a Catalunya INUNCAT per la intensitat de les pluges que han afectat sobretot aquesta tarda el Vallès Oriental, i en especial el municipi de La Garriga.
El Servei Meteorològic de Catalunya (SMC) ja havia emès un avís de temps violent aquesta tarda a les comarques del Vallès Oriental i Maresme, on també hi ha hagut fort vent i pedra.
Un cop les precipitacions més intenses han afectat el Vallès Oriental, s'han desplaçat cap al Maresme i sud de la Selva, i en aquests moments la majoria ja es troben al mar.
També es mantenen precipitacions a les comarques del nord de Girona.
El telèfon d'emergències 112 ha rebut un total de 144 trucades a causa del temporal, la majoria al Vallès Oriental (103) i concretament al municipi de La Garriga (92) entre les 16 i les 17 hores.
Els Bombers de la Generalitat han atès, entre les 16.00 h i les 18.00 h, un total de 59 avisos relacionats amb la pluja, dels quals 55 al municipi de la Garriga i un a Cànoves i Samalús, a la comarca del Vallès Oriental, i 3 al Maresme.
En la majoria de casos, els Bombers han estat requerits per acumulació d'aigua en baixos, locals, patis, soterranis, garatges, pàrquings i terrasses, i filtracions en sostres i murs.
També per algun vehicle bloquejat per l'aigua, esllavissades i algun arbre caigut.
A la zona de Can Figueres, de la Garriga, s'ha esfondrat part de l'estructura d'una casa d'una sola planta on no hi havia ningú (avís 17.46h).
Els Bombers han desplaçat fins al lloc, una dotació.
Com a conseqüència d'aquestes intenses pluges, el Servei Català de Trànsit ha informat que s'ha tallat la C-17 a La Garriga en els dos sentits.
Passades les 17.30 hores, s'ha reobert la via a la circulació, tot i que en sentit Barcelona hi resta un carril tallat i 4,5 km de congestió, i en sentit Vic hi ha 2,5 km de cua.
Pel que fa a la circulació de trens, s'ha interromput el tram de la Línia R3 entre Les Franqueses i La Garriga també per les pluges, i s'està gestionant servei alternatiu per carretera.